锻破骊龙珠赋
李迪 (Tang)
彼津之叟兮爱子何多。碎骊龙珠兮心亦匪他。为教诫之大者。猗嗟乎其义则那。夫此珠者。宝之至也。产乎北海之重泉。在乎骊龙之颔下。海茫茫兮不测。龙呀呀兮若斗。当求利以轻生。因没波而直透。潜行伏踊。既惊且觏。卖万死以触鳞。幸一冒而匪寇。父兮畜我。子则告之。曾是凭怒。无然小慈。斥其珠而不纳。乃命石以兴词。且龙之得水。变化无已。奋迅而江海沸腾。一喷而云雷四起。攫拿山石碎。摽捎林木靡。不遇睡之时。必为齑粉矣。于焉抗手。勃然瞋目。当颔孰云于径寸。赎罪宁论于十斛。因而锻之。星芒迸烛。虽有亏于照乘。亦无讥于毁椟。岂不知贵踰双璧。价重连城。鬻之可以求富。献之可以取荣。将以谋孙翼子。慎检而行。平窒苟偷之路。安和性命之情。不然者。罔象得之而何重。天吴得之而何轻。如此则南华之道尊。真经之教贵。以證轻重之戒。以拂夸矜之累。俾龙全难得之珠。人获不贪之利。扬风激俗。淳源化被。酌斯事之为言。繄可以用之而无既。